google/wiki40b huggingface dataset:
Βάτσλαβ Χάβελ

Λογοτεχνία

O Χάβελ έγραψε θεατρικά έργα, τα οποία απαγορεύτηκαν στη χώρα του μετά το 1968.
Το θεατρικό του έργο Memorandum (Το υπόμνημα) μεταφράστηκε στα ελληνικά από τον Φώντα Κονδύλη (εκδ. «Δωδώνη») και τον Κανέλλο Αποστόλου (εκδ. «Ύψιλον», 2009).
Παναγιώτης Γεννάδιος

Βιογραφία

Ασχολήθηκε εντατικά με την εντομολογία.   
Σπούδασε στην Ελβετία και στις ΗΠΑ, στο πανεπιστήμιο του Ιλινόις. Το 1878 ολοκλήρωσε τις σπουδές του παίρνοντας δίπλωμα Φυσικών και Φυσικοϊστορικών επιστημών. Μετά τις σπουδές του επέστρεψε στην Ελλάδα όπου προσλήφθηκε ως γεωπόνος στα κτήματα του Χρ. Ζωγράφου στην τουρκοκρατούμενη ακόμα Θεσσαλία (1874). Μετά την αποτυχία μιας εξέγερσης που οργάνωσε εκεί, κατέφυγε στην ελεύθερη Ελλάδα. Μεταξύ των ετών  1879-1880 δίδαξε Φυσική Ιστορία σε γυμνάσια των Αθηνών. Επί 14 έτη, από το 1880 μέχρι το 1894 διετέλεσε επιθεωρητής Γεωργίας του Υπουργείου Εσωτερικών και διευθυντής του δημοσίου Δενδροκομείου και του Γεωργικού Σχολείου Αθηνών. 
Εξέδωσε το περιοδικό «Ελληνική Γεωργία» σε 12 τόμους (1885-1896). Το 1895 μετακλήθηκε στην Κύπρο για να διδάξει και να εφαρμόσει τις νεότερες γεωργικές μεθόδους. Το 1904 επέστρεψε στην Αθήνα και επιδόθηκε στη συγγραφή ποικίλων γεωπονικών εργασιών (για τον καπνό, το βαμβάκι, την άμπελο, τις ασθένειες φυτών κλπ.). Συνέγραψε επίσης το «Φυτολογικόν Λεξικόν». 
Ο Γεννάδιος κληροδότησε τη βιβλιοθήκη του, αποτελούμενη από 3.300 τόμους, στην Εθνική Βιβλιοθήκη.
Ο Παναγιώτης Γεννάδιος ήταν μέλος της Γαλλικής Societé Entomologique de France και κατά τη διάρκεια της ζωής του μελέτησε 6 νέα είδη εντόμων από την Ελλάδα, την Κύπρο και την Τουρκία. Το 1883 περιέγραψε το είδος Marchalina hellenica (Gennadius, 1883). Περιέγραψε επίσης το είδος Bemisia tabaci (Gennadius, 1889)
Β΄ κατηγορία ποδοσφαίρου ανδρών Κύπρου 2009-10

Σύστημα διεξαγωγής

Στο πρωτάθλημα της Β΄ κατηγορίας 2009-10 συμμετείχαν 14 ομάδες. Διεξήχθη σε δύο φάσεις. Στην Α΄ φάση όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. 
Οι ομάδες στις θέσεις 1-4 διαγωνίστηκαν στη Β΄ φάση για την κατάκτηση του πρωταθλήματος και την άνοδο στην Α΄ κατηγορία. Στους αγώνες αυτές μεταφέρθηκαν τα αποτελέσματα, οι βαθμοί και τα τέρματα της Α΄ φάσης. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες προβιβάστηκαν στο πρωτάθλημα Α΄ κατηγορίας 2010-11. 
Οι ομάδες στις θέσεις 12-14 υποβιβάστηκαν στο πρωτάθλημα Γ΄ κατηγορίας 2010-11.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
Τόμας Γκάμπριελ Φίσερ

Apollyon Sun

Στις αρχές του 1995, ο Φίσερ σχημάτισε τους Apollyon Sun μαζί με τον κιθαρίστα Έρολ Ουνάλα, κυκλοφορώντας το ΕΡ "God Leaves (And Dies)" το 1998, ακολουθούμενο από τον δίσκο "Sub" το 2000. Την ίδια περίοδο, εκδόθηκε η αυτοβιογραφία του, με τίτλο "Are You Morbid?: Into the Pandemonium of Celtic Frost" από την "Sanctuary Publishing".

Επανένωση των Celtic Frost

Οι Apollyon Sun σχεδίαζαν τον επόμενο τους δίσκο με τίτλο "Flesh", ο οποίος δεν ολοκληρώθηκε ποτέ, γιατί ο Φίσερ σχημάτισε και πάλι τους Celtic Frost μαζί με τον Έιν και τον Ουνάλα. Ο τραγουδιστής προσκλήθηκε να συμμετάσχει στο ομώνυμο άλμπουμ των Probot, του πρότζεκτ του Ντέιβ Γκρολ, πρώην ντράμερ των Nirvana.
Ο έκτος δίσκος των Celtic Frost, με τίτλο "Monotheist", κυκλοφόρησε το 2006 μέσω της "Prowling Death Records". Για την προώθηση του, το συγκρότημα πραγματοποίησε μία μεγάλη παγκόσμια περιοδεία, η οποία ολοκληρώθηκε τον Οκτώβριο του 2007. Λίγους μήνες αργότερα, οι Celtic Frost ανακοίνωσαν την διάλυση τους.

Triptykon

Ο Φίσερ σχημάτισε τους Triptykon τον Σεπτέμβριο του 2008, κυκλοφορώντας τους δίσκους "Eparistera Daimones" και "Melana Chasmata".
Ισότοπα του ουνουνοκτίου

Το Ουγκανέσσιο (Og) είναι ένα τεχνητό στοιχείο παραγμένο σε επιταχυντές σωματιδίων και έτσι η σχετική ατομική του μάζα δεν μπορεί να δοθεί. Όπως όλα τα τεχνητά στοιχεία, δεν έχει σταθερά ισότοπα. Το πρώτο (και μέχρι τώρα μόνο) ισότοπο που συντέθηκε ήταν το ²⁹⁴Uuo το 2006· έχει χρόνο ημιζωής 890 μικροδευτερόλεπτα.
Αζασιλιριδίνη

«Μητρική» και «θυγατρικές» αζασιλιριδίνες

Η αζασιλιριδίνη είναι η «μητρική ένωση» για μια σειρά «θυγατρικών» του παραγώγων, που μαζί με τη «μητρική ένωση», ονομάζονται συλλήβδην «αζασιλιριδίνες». Πρόκειται, δηλαδή, για όλες οι παράγωγες ετεροκυκλικές οργανικές ενώσεις που περιέχουν έναν (τουλάχιστον) σιλιρανικό δακτύλιο, δηλαδή τριμελή ετεροκυκλικό δακτύλιο που περιέχει άτομα τριών (3) διαφορετικών χημικών στοιχείων: άνθρακα (C), αζώτου (N) και πυριτίου (Si).
Νίκος Χριστογεώργος

Εκπαιδευτήρια Κωστέα-Γείτονα - Αθηναϊκή Ακαδημία Γιουβέντους

Ο Χριστογεώργος έκανε τα πρώτα ποδοσφαιρικά του βήματα στα Εκπαιδευτήρια Κωστέα-Γείτονα, στην Αθηναϊκή ακαδημία της Γιουβέντους που διατηρείται εκεί, σε ηλικία 10 ετών. Η ένταξή του εκεί έγινε μετά το πρώτο τουρνουά δεξιοτήτων “gollissimo”, που διοργάνωσε στις υπερσύγχρονες εγκαταστάσεις του CGS (Παλλήνη), η νεοσύστατη τότε Ακαδημία των «μπιανκονέρι» στην Αθήνα. Την άνοιξη του 2015, ο Χριστογεώργος είχε αναδειχθεί κορυφαίος τερματοφύλακας στο ετήσιο “ΝΙΚΕ Cup”, στο οποίο είχε πάρει μέρος με την αντιπροσωπευτική ομάδα της Ακαδημίας της Γιουβέντους και είχε κλέψει την παράσταση, αγωνιζόμενος κόντρα στον Ολυμπιακό, την ΑΕΚ, τον Ατρόμητο, τον ΠΑΣ Γιάννινα και τον Παναθηναϊκό.

Παναθηναϊκός

Το 2016 ο Χριστογεώργος εντάχθηκε στα τμήματα υποδομής του Παναθηναϊκού. Στις 11 Ιουνίου του 2018 υπέγραψε τριετές επαγγελματικό συμβόλαιο με τον Παναθηναϊκό. Το καλοκαίρι του 2018 ακολούθησε για πρώτη φορά την προετοιμασία της πρώτης ομάδας του Παναθηναϊκού.
Φολέγανδρος (αποβατικό)

Χαρακτηριστικά

Διαστάσεις : 40Χ8.8Χ2.1 μ. – Εκτόπισμα : 166/430 τν. – Οπλισμός : 2 πυροβόλα Rheinmetal των 20 χιλ. / 90. – Μηχανές : 2 ντίζελ 1.020 hp, 2 έλικες. – Ταχύτητα : 11 κόμβοι. – Μεταφορική ικανότητα : 150 τν. – Πλήρωμα : 17 άτομα. Παραχωρήθηκε το 1992 στα πλαίσια της Γερμανικής Στρατιωτικής βοήθειας.

Όμοίου τύπου πλοία

Ομοίου τύπου πλοία : Ηρακλειά, ΙΟΣ, Νάξος ΙΙ, Πάρος , Σίκινος και 'Φολέγανδρος'.
Παλιούρι Έβρου

Γεωγραφία - Ιστορία

Το Παλιούρι βρίσκεται βόρεια του Ερυθροπόταμου σε απόσταση 25 χλμ. βορειοδυτικά του Διδυμοτείχου και 5 χλμ. ανατολικά της μεθοριακής γραμμής με τη Βουλγαρία. Στα βόρεια του χωριού περνάει η επαρχιακή οδός Διδυμοτείχου - Μεταξάδων από τους οποίους απέχει 2,5 χλμ. ανατολικά. Σε 2 χλμ. ανατολικά του χωριού, στην τοποθεσία "Παλιές εκκλησίες" έχει βρεθεί προϊστορικός τύμβος και η περιοχή έχει κηρυχθεί αρχαιολογικός χώρος. Είναι γραφικό χωριό με αρκετά πέτρινα σπίτια κτισμένα από την τουρκοκρατία με μια είσοδο, πολλά παράθυρα μπρος και πίσω και χτιστό φούρνο όπου οι γυναίκες έψηναν ψωμί ή διάφορα παραδοσιακά φαγητά στις μεγάλες γιορτές και στους γάμους. Η παλιά του ονομασία ήταν "Τσαλίκιοϊ" ή "Τσαλί". Το 1978 με το ΦΕΚ Δ-594 α/ 13.11.1978 του Υ.ΠΕ.ΧΩ.Δ.Ε. χαρακτηρίστηκε παραδοσιακός οικισμός.

Διοικητικά

Το χωριό αναφέρεται επίσημα το 1924 γραμμένο ως Παληούρι και το 1940 διορθώθηκε σε Παλιούριον. Σύμφωνα με το Πρόγραμμα «Καλλικράτης» αποτελεί την τοπική κοινότητα Παλιουρίου που ανήκει στη δημοτική ενότητα Μεταξάδων του δήμου Διδυμοτείχου και σύμφωνα με την απογραφή 2011 έχει πληθυσμό 468 κατοίκους.
Τσιτσαμούρι

Αρχαία  Σευσάμορα

Κοντά  στο Τσιτσαμούρι, το οποίο προσδιορίζεται ως τα αρχαία Σευσάμορα (Seusamora) από τον Στράβωνα, βρίσκεται ερειπωμένη ακρόπολη της αρχαίας Ιβηρίας, η οποία ανακαλύφθηκε από τον αρχαιολόγο Αντρία Απακίντζι (αγγλικά: Andria Apakidze‎, γεωργιανά:ანდრია აფაქიძე, 1914-2005),  το 1953.

Φρούριο του Ζάντεν

Το  Τσιτσαμούρι πιθανόν και να ταυτίζεται με το «Φρούριο του Ζάντεν»  (γεωργιανά: ზადენციხე αγγλικά: Zaden-tsikhe‎), σύμφωνα με τα μεσαιωνικά “Γεωργιανά Χρονικά”.  Αυτό το φρούριο ήταν προγενέστερα, πιθανόν ναός του θεού Ζάντεν, του ειδωλολατρικού ιβηρικού πανθέου, στο όρος Ζενταζένι (Zedazeni, "Upper Zaden"),  όπου αργότερα κτίστηκε εκεί μια χριστιανική Μονή.

Νεκρόπολις

Στη Νεκρόπολη της περιοχής, η οποία χρονολογείται μεταξύ του 1ου αιώνα ΠΚΕ και του 2ου αιώνα ΚΕ , μεταξύ των άλλων αρχαιολογικών ευρημάτων ήλθε στο φως, στις αρχές του 1980, ένα χάλκινο ρωμαϊκό φτυάρι διαφόρων χρήσεων (λατινικά: vatillum ή batillum, συνήθως ήταν από σίδηρο) και  επίσης μια ρωμαϊκή οινοχόη.
Σάμιουελ Κάρλοβιτς Γκρέιγκ

Βιογραφικά στοιχεία

Η καταγωγή του ήταν από την Αγγλία. Υπηρέτησε στο ρωσικό ναυτικό και ανήλθε ως τον βαθμό του ναύαρχου. Κατά την Πελοποννησιακή Εκστρατεία είχε ακόμα τον βαθμό του απλού πλοιάρχου. Αναδείχτηκε στη νικηφόρο ναυμαχία εναντίον του σουηδικού στόλου στη Σβιασβούργη.
Απεβίωσε το 1788. Το ημερολόγιό του μεταφράστηκε από τα αγγλικά στα ρωσικά και δημοσιεύτηκε το 1849 στο περιοδικό «Μορσκόι Σμπόρνια» (Ναυτική Συλλογή). Περιέχει λεπτομερή περιγραφή της Ναυμαχίας του Τσεσμέ το 1770 έξω από την Χίο.
Παλαιών Πατρών Ευθύμιος Τορνίκος

Βιογραφικά στοιχεία

Κατάγονταν από οικογένεια ιερέων, ο ξαδελφός του Γεώργιος Τορνίκης ήταν μητροπολίτης Εφέσου και ο θείος του Ευθύμιος, μητροπολίτης Νέων Πατρών.
Αρχικά υπηρέτησε ως διάκονος στον Ναό της Αγίας Σοφίας στην Πάτρα. Διετέλεσε μητροπολίτης Παλαιών Πατρών το διάστημα 1180 με 1207 και ήταν ο τελευταίος ορθόδοξος μητροπολίτης πριν την εισβολή των Φράγκων κατακτητών το 1205, που είχε ως αποτέλεσμα την εκδίωξή του και την χηρεία της αρχιερατικής του περιφέρειας χωρίς ορθόδοξο ιεράρχη για μια περίοδο εκατό ετών. Έγραψε πολλά έργα, μονωδίες, λόγους και επιτάφιους.
Η Γνώμη της Θράκης

Η Γνώμη είναι καθημερινή εφημερίδα της Θράκης, που εκδίδεται στην Αλεξανδρούπολη. Η ιδιοκτησία της ανήκει στην εταιρεία Γαλάτεια Λασκαράκη και Σια Ο.Ε. Εκδότης και διευθυντής της είναι ο Γιάννης Λασκαράκης. Άρχισε να εκδίδεται ως εβδομαδιαία εφημερίδα το 1981 και μετατράπηκε σε καθημερινή εφημερίδα το 1984. Βραβεύτηκε με το βραβείο Ειρήνης και Φιλίας Αμπντί Ιπεκτσί και με το βραβείο της Κοινωνίας των Πολιτών των δημοσιογράφων της ΕΡΤ.
Πρωτάθλημα χειροσφαίρισης Α1 εθνικής κατηγορίας γυναικών 1993-1994

Το πρωτάθλημα Α1 Εθνικής χάντμπολ γυναικών της περιόδου 1993–1994 ήταν το πρώτο από την καθιέρωση της Α1 και συνολικά το 13ο πρωτάθλημα Ελλάδος στην ιστορία του γυναικείου χάντμπολ. Μετείχαν οκτώ ομάδες. Πρωταθλητής αναδείχθηκε για πρώτη φορά στην ιστορία του θεσμού ο  Αθλητικός Σύλλογος Εκπαιδευτηρίων Δούκα , ο οποίος μάλιστα έκανε το νταμπλ κατακτώντας και το Κύπελλο Ελλάδος.
Τρίτωνας (αμφίβιο)

Περιγραφή

Οι τρίτωνες έχουν πολλά κοινά χαρακτηριστικά με τα υπόλοιπα Ουρόδηλα, συμπεριλαμβανομένων του διαπέρατου δέρματος, τεσσάρων ισομεγέθων άκρων, διακριτής ουράς. Οι υδρόβιες προνύμφες διαθέτουν δόντια, τόσο στην πάνω όσο και στην κάτω γνάθο, και εξωτερικά βράγχια. Έχουν την ικανότητα αναγέννησης άκρων, οφθαλμών, νωτιαίου μυελού, καρδιάς, εντέρου και γνάθων.

Γεωγραφική κατανομή

Περισσότερα από 100 είδη τριτώνων είναι γνωστά από τη Βόρεια Αμερική, την Ευρώπη, τη Βόρεια Αφρική και την Ασία. Στην Ελλάδα απαντώνται: ο κοινός τρίτωνας του γένους Lissotriton, ο αλπικός τρίτωνας (Icthyosaura alpestris) και οι χτενοτρίτωνες (Triturus).

Βιολογία

Η κύρια αναπαραγωγική περίοδος για τους τρίτωνες (στο βόρειο ημισφαίριο) είναι τον Ιούνιο και Ιούλιο. Το ζευγάρωμα περιλαμβάνει διαφορετικά για κάθε είδος τελετουργικά και περίπλοκες συμπεριφορές. Λαμβάνει χώρα σε λίμνες ή ρυάκια, όπου το αρσενικό μεταφέρει ένα σπερματοφόρο στο θηλυκό. Τα γονιμοποιημένα αυγά αποθέτονται ένα προς ένα, συνήθως προσαρτημένα σε υδρόβια φυτά. Αυτό τα διακρίνει από τα αυγά των άλλων αμφιβίων, που αποθέτονται κατά συστάδες ή λωρίδες. Τα φύλλα των υδρόβιων φυτών συνήθως διπλώνονται ώστε να προστατεύουν τα αυγά. Μετά την εκκόλαψη οι προνύμφες διαθέτουν εξωτερικά βράγχια και τρέφονται με φύκη, μικρά ασπόνδυλα, γυρίνους ή προνύμφες τριτώνων.
Κατά τη διάρκεια των ακόλουθων μηνών οι προνύμφες υφίστανται μεταμόρφωση, όπου αναπτύσσουν άκρα, χάνουν τα εξωτερικά τους βράγχια, τα οποία αντικαθίστανται από πνεύμονες. Όταν ολοκληρωθεί η μεταμόρφωση αφήνουν το νέρο και εισέρχονται στη χερσαία φάση της ζωής τους. Επιστρέφουν στο νερό κατά την αναπαραγωγική περίοδο.
Αγιά Σοφιά (συνοικία Πειραιά)

Ετυμολογία

Η συνοικία λέγεται και Μανιάτικα λόγω του ότι οι κάτοικοι κατάγονται κυρίως από τη Μάνη. Η συνοικία της Αγιά Σοφιάς αποτελεί ισχυρή εκλογική δύναμη στον Πειραιά με την εκλογή Μανιατών βουλευτών και τοπικών αρχών (Βασίλειος Μιχαλολιάκος, Πέτρος Μαντούβαλος, Παναγιώτης Μελάς, Χρήστος Αγραπίδης κ.ά.)
Οι Μανιάτες που εγκαταστάθηκαν στην Αγία Σοφία, απασχολούνταν κυρίως με τη λατόμευση και τα καμίνια για ασβέστη που δημιουργήθηκαν πλησίον του λόφου του Βώκου, αλλά και σε λιμενικές εργασίες, σε βιομηχανίες και βιοτεχνίες οι οποίες "άνθιζαν" στα τέλη του 19ου αιώνα και στις αρχές του 20ου αιώνα στη ζώνη του λιμανιού καθώς και στις σιδηροδρομικές εγκαταστάσεις.
Μεταξύ των ετών 1898 και 1902 ανεγέρθηκε στην περιοχή ο ομώνυμος Ιερός Ναός της Αγίας Σοφίας, μιας τρισυπόστατης βασιλικής μετά τρούλου, με δαπάνη του Δήμου Πειραιά. Ο ναός φέρεται να πήρε το όνομα αυτό προς τιμήν της συζύγου του τότε Δημάρχου Πειραιώς Τρύφωνος Μουτζόπουλου (ή Μουτσόπουλου).

Κινηματογράφος Καλιφόρνια

Το μεγαλύτερο αξιοθέατο της περιοχής είναι ο ιστορικός Κινηματογράφος Καλιφόρνια που λειτουργεί από το 1930, έχει δώσει και το όνομα του στην γύρω από αυτόν περιοχή. Στις 10/03/1950 είχαμε το τραγικό γεγονός της πυρκαγιάς που εκδηλώθηκε την ώρα λειτουργίας του κινηματογράφου με αποτέλεσμα τον θάνατο 8 ανθρώπων και τον τραυματισμό 26. Ο κινηματογράφος εξακολουθούσε να λειτουργεί μέχρι το 1984 περιστασιακά άλλοτε σαν θερινός και άλλοτε ως χειμερινός, στην συνέχεια περιήλθε στον Δήμο Πειραιώς σαν περιουσιακό στοιχείο ο οποίος αποκατέστησε τις ζημιές από την πυρκαγιά του 1950. Σήμερα δημιουργεί εντύπωση παλιού νεοκλασσικού κτιρίου μέσα στην κεντρική αγορά της συνοικίας στον πεζόδρομο της οδού Παλαμηδιού.
Διεθνής Ένωση Κέντρων Μουσικής Πληροφόρησης

Η Διεθνής Ένωση Μουσικών Κέντρων Πληροφόρησης (αγγλ.International Association of Music Information Centres - IAMIC) ιδρύθηκε το 1958 στις Βρυξέλλες αποσκοπώντας στην προώθηση της σύγχρονης μουσικής.

Ιστορία

Η IAMIC αρχικά ήταν γνωστή ως μια ομάδα «Αντιπροσώπων του Εθνικού Κέντρου Μουσικής» («National Music Centre Representatives»), τα μέλη της οποίας το 1962 αποτέλεσαν παράρτημα της Διεθνούς Ένωσης Μουσικών Βιβλιοθηκών (International Association of Music Libraries - IAML). Η αυξανόμενη συμμετοχή στην ομάδα των αντιπροσώπων σε συνδυασμό με την ενεργή δράση της οδήγησαν στο σχηματισμό της Διεθνούς Ένωσης Μουσικών Κέντρων Πληροφόρησης (IAMIC) και στη λήξη της συνεργασίας με την IAML το 1991 .

Δράση

Η IAMIC μέσα από τη διοργάνωση εκπαιδευτικών προγραμμάτων, την καθοδήγηση και την επαγγελματική υποστήριξη που παρέχει στα μέλη της συμβάλλει στη συνεχή ενημέρωση τους για αναδυόμενα θέματα του χώρου, διευκολύνει την επαγγελματική τους εξέλιξη, καθώς και την ενίσχυση του έργου τους. Παράλληλα, ενθαρρύνει την ανάπτυξη συνεργατικών σχέσεων μεταξύ των μελών της και επιδιώκει τη διάδοση της μουσικής πληροφόρησης σε παγκόσμια εμβέλεια και τη διασφάλιση της προσβασιμότητας σε αυτή. Η IAMIC χρηματοδοτείται από το Πολιτιστικό Πρόγραμμα της Ευρωπαϊκής Ένωσης (Culture Programme of the EU), από τις συνδρομές των μελών της και από τη Φλαμανδική Κυβέρνηση. Σε συνεργασία με κάποιο από τα μέλη της διοργανώνει το ετήσιο συνέδριο (IAMIC Annual Conference) , όπου προβάλλονται και συζητούνται θέματα και εξελίξεις που αφορούν στο μουσικό χώρο. Επιπρόσθετα, έχει αναπτύξει και διατηρεί συνεργατικές σχέσεις με συναφείς διεθνείς οργανισμούς, οι οποίες της επιτρέπουν να παρέχει πλήρη ενημέρωση σχετική με το σύγχρονο μουσικό κόσμο.
Φωνήεν

Στη φωνητική, φωνήεντα ονομάζονται οι φθόγγοι οι οποίοι κατά τον σχηματισμό τους στη φωνητήρια οδό στερούνται οποιουδήποτε φραγμού ή επαρκούς στένωσης, ώστε να παραχθεί ακουστή τριβή. Με άλλα λόγια, ο εξερχόμενος αέρας για τον σχηματισμό ενός φωνήεντος περνά πάνω από το κέντρο της γλώσσας με ομοιόμορφο τρόπο, χωρίς, πρακτικά, να βρίσκει αντίσταση πουθενά. Τα φωνήεντα αποτελούν τη μία από τις δύο κατηγορίες στην ταξινόμηση των φθόγγων· η άλλη κατηγορία είναι τα σύμφωνα.
Σε όλες τις γλώσσες τα φωνήεντα αποτελούν τον πυρήνα της συλλαβής καθώς μπορούν μόνα τους, ή σε συνδυασμό με σύμφωνο ή σύμφωνα, να σχηματίσουν μια συλλαβή, σε αντίθεση με τα σύμφωνα. Παρ' όλα αυτά υπάρχουν γλώσσες στις οποίες υφίστανται και συμφωνικές συλλαβές, δηλαδή συλλαβές στις οποίες δεν υπάρχει φωνήεν ως πυρήνας, αλλά τον ρόλο του φωνήεντος παίζει κάποιο σύμφωνο. Τέτοιες περιπτώσεις έχουμε στο συλλαβικό <l> της αγγλικής γλώσσας, όπως για παράδειγμα στις λέξεις table = "τραπέζι" και little = "μικρός, λίγο", όπου ο χωρισμός των συλλαβών φωνητικά (σημειώνεται με τελεία), είναι ['teɪ.bḷ] και ['lɪt.ḷ] και στο συλλαβικό <r> της σερβικής γλώσσας, όπως για παράδειγμα στις λέξεις vrt = "κήπος" και trg = "αγορά", όπου ο χωρισμός σε συλλαβές είναι ['v.ṛt] και ['t.ṛg] αντιστοίχως.

Ταξινόμηση

Σύμφωνα με τον κλάδο της αρθρωτικής φωνητικής, η ταξινόμηση των φθόγγων βασίζεται στις αρθρωτικές μεταβλητές, δηλαδή στις κινήσεις της γλώσσας, των χειλιών, του ουρανίσκου και των φωνητικών πτυχών. Έτσι, ανάλογα με τον τρόπο σχηματισμού τους, τα φωνήεντα ταξινομούνται ως προς τη θέση της γλώσσας κατά τον κάθετο και τον οριζόντιο άξονα, ως προς το σχήμα το οποίο παίρνουν τα χείλη, ενώ ακόμη εξετάζεται ο τόπος σχηματισμού (στοματική ή ρινική κοιλότητα, λάρυγγας), η διάρκεια εκφοράς, η μεταβολή ποιότητας κατά την άρθρωση και η ποσότητα της μυϊκής τάσης η οποία χρειάζεται για την παραγωγή τους.

Τρίγωνο φωνηέντων

Η σχέση των φωνηέντων μεταξύ τους μπορεί να παρασταθεί με το "τρίγωνο των φωνηέντων". Στο πάνω μέρος βρίσκονται τα φωνήεντα που προφέρονται με κλειστό το στόμα, στο κάτω μέρος αυτό που προφέρονται με ανοιχτό στόμα (π.χ. [a]) και ενδιάμεσα τα υπόλοιπα. Επίσης στα αριστερά βρίσκονται τα ουρανικά (προφέρονται με το μπροστινό μέρος του στόματος) και στα δεξιά του υπερωικά (προφέρονται με το πίσω μέρος του στόματος). Κάθε γλώσσα παρουσιάζει διαφορετική διάθεση και υπερκάλυψη των φωνηεντικών περιοχών.

Φωνηεντικοί φθόγγοι

Το ελληνικό φωνηεντικό σύστημα είναι παρόμοιο με αυτό άλλων γλωσσών όπως της ισπανικής. Οι φωνηεντικοί φθόγγοι της ελληνικής είναι πέντε: [a, e, i, o, u], όπως στη λέξη ατελείωτου. Υπάρχουν ακόμη τρεις δίφθογγοι: [aj, oj, ej], όπως στις λέξεις, Αϊ-Γιώργης/γάιδαρος, απόειδα/κορόιδο, κέικ.
Holden

Η Holden ([ˈholdæn]) πρώην γνωστή ως General Motors-Holden είναι αυστραλιανή μάρκα αυτοκινήτων και πρώην παραγωγός αυτοκινήτων, η οποία εισάγει έτοιμα αυτοκίνητα με το εμπορικό σήμα Holden. Εδρεύει στο Πορτ Μέλμπουρν της Βικτώριας.
Η εταιρεία ιδρύθηκε ως παραγωγός σελών το 1856 και έγινε εταιρεία παραγωγής αυτοκινήτων το 1908. Έγινε θυγατρική της General Motors (GM) το 1931, όταν η εταιρεία μετονομάστηκε σε General Motors-Holden's Ltd. Το 1998 μετονομάστηκε σε Holden Ltd και το 2005 μετονομάστηκε σε General Motors-Holden.
Παλαιότερα, η Holden πωλούσε αυτοκίνητα των Chevrolet, Isuzu, Nissan, Opel, Suzuki, Toyota και Vauxhall Motors, αλλά με αλλαγμένο σήμα. Πρόσφατα η εταιρεία πωλούσε μοντέλα από τις GM Korea, GM Thailand, GM North America, και δικά της μοντέλα όπως τα Holden Commodore, Holden Caprice και Holden Ute. Έγινε επίσης ο διανομέας της Opel από το 2012 μέχρι την απόσυρση της Opel από την Αυστραλία στα μέσα του 2013, ενώ το 2009 έγινε για λίγο διανομέας της Cadillac πριν την επ' αορίστου αναβολή της εισόδου της εταιρείας στην Αυστραλία.
Θευδεβέρτος του Σουασσόν

Βιογραφία

Ήταν ο πρωτότοκος γιος τού Χιλπέριχου Α΄ Φράγκου βασιλιά τού Σουασσόν και της Αουντοβέρα. Ο Χιλπέριχος Α΄ πρόσθεσε αργότερα στις κτήσεις του και τη Νευστρία τού αποβιώσαντος αδελφού του Χαριβέρτου Α΄.
Ο πατέρας του έδωσε στον Θευδεβέρτο να κυβερνήσει το Σουασσόν ήδη από τα πρώτα έτη της βασιλείας του. Ο Χιλπέριχος Α΄ ήταν φιλόδοξος και προσπαθούσε να επεκταθεί εις βάρος των ετεροθαλών αδελφών του: όταν ήλθε σε διαμάχη με τον αδελφό του Σιγιβέρτο Α΄ της Αυστρασίας, ο Σιγιβέρτος Α΄ βάδισε στην πρωτεύουσά του, αιχμαλώτισε τον Θευδεβέρτο και τον φυλάκισε. Το επόμενο έτος ο Θευδεβέρτος ήταν ελεύθερος. 
Το 567 απεβίωσε ο θείος του Χαριβέρτος Α΄ και ο Θευδεβέρτος εισέβαλε στην Αυστρασία και λεηλάτησε πολλές πόλεις. Στην εμφύλια διαμάχη των αδελφών Χιλπέριχου Α΄, Σιγιβέρτου Α΄ και Γκούντραμ της Ορλεάνης-Βουργουνδίας το 575 ο Θευδεβέρτος σκοτώθηκε στη μάχη από τον Γκούντραμ Μπόζο.
Φράγκο Αλγερίας

Το φράγκο υπήρξε το νόμισμα της Αλγερίας  από το 1848 έως και το και 1964 και υποδιαιρούταν σε 100 σεντίμ.

Ιστορία

Μετά την κατάληψη της Αλγερίας, η Γαλλία προχώρησε στην αντικατάσταση του Budju, νομίσματος που ήταν σε χρήση στην χώρα, με το φράγκο της Αλγερίας. Η ισοτιμία του νέου νομίσματος  με το φράγκο της μητροπολιτικής Γαλλίας ορίσθηκε ως 1/1. 
Ως επακόλουθο της νομισματικής μεταρρυθμίσεις του  1960 στην μητροπολιτική Γαλλία   , το φράγκο της Αλγερίας αντικαθίσταται με το νέο φράγκο της Αλγερίας με ισοτιμία 100 παλιά με 1 νέο. Το 1962 η χώρα ανεξαρτητοποιείται από την Γαλλία και 2 χρόνια μετά, το 1964, υιοθετεί ως νόμισμα το δηνάριο με ισοτιμία 1/1 με το φράγκο.

Κέρματα

Με εξαίρεση  τα κέρματα των  20 , 50  και 100 φράγκων  που εκδόθηκαν την περίοδο  1949 - 1956, η Αλγερία χρησιμοποιούσε τα ίδια κέρματα όπως και η  μητροπολιτική Γαλλία .

Τραπεζογραμμάτια

Η Τράπεζα της Αλγερίας «Banque d'Algérie» παρουσίασε το πρώτο χαρτονόμισμα   το 1861. Χαρτονομίσματα με ονομαστικές αξίες ονομαστικές αξίες των 5, 10, 50, 100, 500 και 1000 φράγκων εισήχθησαν το 1873, ωστόσο  τα χαρτονομίσματα των  10 φράγκων εκδόθηκαν το 1871.
Το 1944 η Region Economique d'Algérie προχωρά στην έκδοση νέας σειράς χαρτονομισμάτων με ονομαστικές αξίες των 50 λεπτών, 1 και 2 φράγκων. 
Το 1945 και το 1946 Η Τράπεζα της Αλγερίας εισήγαγε  χαρτονομίσμάτα αξίας 10.000  και 5.000 φράγκων.
Το 1949, η Τράπεζα της Αλγερίας και της Τυνησίας {Banque d 'Algérie et de la Tunisie) εξέδωσε χαρτονομίσματα, με ονομαστική αξία 500, 1000, 5000 και 10.000 φράγκων. Τα οποία το 1960 επιτυπώθηκαν ονομασίες των 5, 10, 50 και 100 νέων φράγκων.
Με την εισαγωγή του νέου φράγκου το 1960 η Τράπεζα της Αλγερίας εξέδωσε την τελευταία σειρά χαρτονομισμάτων αξίας  5, 10, 50 και 100 νέων φράγκων η ποια επαναλήφθηκε και το 1961.
Πρωτάθλημα καλαθοσφαίρισης Β΄ εθνικής κατηγορίας ανδρών 1992-1993

Το πρωτάθλημα Β΄ Εθνικής κατηγορίας μπάσκετ ανδρών της σεζόν 1992-93 διεξήχθη σε έναν όμιλο, με συμμετοχή 14 ομάδων. Πρωταθλητής αναδείχθηκε ο Α.Ο. Αμπελοκήπων και ανέβηκε στην Α2΄ Εθνική κατηγορία. Επίσης, ανέβηκε ο δευτεραθλητής Γ.Σ. Αμαρουσίου.